Robertas Šervenikas

Robertas Šervenikas (g. 1966 m.) – Lietuvos dirigentas, apdovanotas Lietuvos nacionaline kultūros ir meno premija.

Karjera
Mokėsi Nacionalinėje M.K. Čiurlionio menų mokykloje. Sankt Peterburgo konservatoriją baigė 1995 m., įgydamas chorinio (doc. T. Chitrovos kl.), operinio bei simfoninio (prof. V. Fedotovo kl.) dirigavimo specialybes. Nuo 1993 m. jis dirba su Lietuvos nacionaliniu simfoniniu orkestru (šiuo metu yra antrasis dirigentas), kviečiamas diriguoti Lietuvos, Šiaulių bei Klaipėdos kameriniams orkestrams. Nuo 1996 m. R. Šervenikas vadovauja Lietuvos muzikos ir teatro akademijos simfoniniam orkestrui. Nuo 2008 Lietuvos operos ir baleto teatro muzikos vadovas. Nuo 2008 dirba valstybinėje Miuncheno operoje.

R. Šervenikas yra kviečiamas diriguoti Izraelio Cameratai, Sankt Peterburgo filharmonijos, Slovėnijos nacionalinės operos, Rusijos valstybiniam simfoniniam,Londono Karališkosios filharmonijos, Johanesburgo (Pietų Afrikos Respublika), Porto Alegre (Brazilija), bei daugeliui kitų užsienio orkestrų. Nuo 2008 m. R. Šervenikas kviečiamas diriguoti Miuncheno valstybinėje operoje.
Su įvairiais kolektyvais dirigentas koncertavo beveik visose Europos šalyse, Japonijoje, Pietų Afrikos Respublikoje, Brazilijoje, Izraelyje, Rusijoje. Jo diriguota Maskvos P. Čaikovskio konservatorijos Didžiojoje salėje, Amsterdamo Concertgebouw, Madrido Auditorium de nationale, Frankfurto Alte Oper, Londono Cadogan Hall, Berlyno Konzerthaus, Osakos Festival Hall ir Symphony Hall, Tokijo Suntory Hall, Metropolitan Art Space, Kelno, Hamburgo, Sankt Peterburgo filharmonijos salėse.
Maestro diriguojamuose koncertuose dalyvavo violončelininkai M. Rostropovičius, D. Geringas, M. Maiskis, trimitininkas M. André, pianistai D.Macujevas, A. Volodosis, M. Pletniovas, F. Kempfas, smuikininkai S. Chang, M. Fedotovas, J. Rachlinas, altininkai W. Christas, J. Bašmetas ir daugelis kitų.

Apdovanojimai
2005 m. Lietuvos nacionalinė kultūros ir meno premija dirigentui Robertui Šervenikui paskirta už intensyvią ir įvairialypę kūrybinę raišką: lietuvių kompozitorių stambių simfoninių veikalų premjeras, ryškias ir brandžias šiuolaikinės muzikos interpretacijas.

Kūryba
Nuo 1997 m. R. Šervenikas dalyvauja visuose Lietuvoje vykstančiuose šiuolaikinės muzikos festivaliuose („Gaida“, „Jauna muzika“, „Iš arti“, „Marių klavyrai“). Jo repertuare yra daugybė lietuvių autorių kūrinių. Parengti J. Juzeliūno, F. Bajoro, A. Šenderovo, V. Barkausko, S. Vainiūno, E. Balsio autoriniai koncertai, į kompaktines plokšteles įrašyti O. Narbutaitės, B. Kutavičiaus, V. Bartulio, A. Malcio, J. Juozapaičio, A. Šenderovo, A. Martinaičio kūriniai. R. Šervenikas dirigavo O. Narbutaitės, A. Martinaičio, V. Barkausko, F. Bajoro, V. Bartulio, A. Malcio, J. Juozapaičio, A. Rekašiaus, L. Narvilaitės, G. Sodeikos, R. Šerkšnytės, M. Urbaičio, V. Švedo kūrinių premjeras.

Partitūrų įgyvendinimo procesą dažniausiai lydi gyvas dirigento kontaktas su kompozitoriais. Jo iniciatyvos nelieka neįvertintos – kartą užsimezgusi dirigento ir kompozitoriaus draugystė ne tik nenutrūksta, bet, ruošiant premjeras, kaskart vis atsinaujina. Norint tai pailiustruoti, ko gero, tektų išvardinti kone visas orkestrui rašančių lietuvių kompozitorių pavardes – tiek pačių jauniausių, kaip Raminta Šerkšnytė, tiek pripažintų, tarp kurių Šerveniko repertuare ypatingą vietą užima Onutė Narbutaitė, Algirdas Martinaitis ir Anatolijus Šenderovas. Dirigento populiarumą tarp lietuvių autorių lemia ir jo talentas įvaldyti stambias formas. Kritikai dažnai išskiria jo gebėjimą apibendrinti ne skandinant ar niveliuojant smulkiąsias partitūros detales, o atvirkščiai, jas išryškinant.
Pastarieji keleri metai dirigento gyvenime pažymėti ypatingos kūrybinės sėkmės ženklais. 1997 m. Mstislavas Rostropovičius pakvietė R. Šerveniką diriguoti Philharmonie der Nationen Orchestra Eviano festivalyje Prancūzijoje. Po metų šiame festivalyje jie dirigavo Orchestra Sinfonica di Milano Giuseppe Verdi. 1998 m. R. Šerveniko diriguojamas Lietuvos nacionalinis simfoninis orkestras su dideliu pasisekimu gastroliavo Vokietijoje, prestižinėse Alte Oper, Hamburg Musikhalle ir Kölner Philharmonie salėse. Čia dirigentas greta tradicinės simfoninės programos parengė  S. Gubaidulinos kūrinio Sonnengesang, dedikuoto M. Rostropovičiui,  pasaulinę premjerą (solo griežė M. Rostropovičius). 1999 m. Vilniaus festivalyje R. Šerveniko diriguojamas orkestras su violončelininku Davidu Geringu atliko to paties kūrinio lietuvišką premjerą, su pianiste Mūza Rubackyte koncertavo garsiojoje Amsterdamo Concertgebouw salėje. Vėliau sėkmingai koncertuota garsiuosiuose Forbacho, Reimso ir Berliozo festivaliuose Prancūzijoje, pasirodyta Pereladoje (Ispanija), diriguota Reinghau ir Mecklenburg-Vorpommern festivaliuose Vokietijoje. Su Nacionaliniu simfoniniu orkestru gastroliavo Švedijoje, Suomijoje, Estijoje ir Latvijoje. Ypač sėkmingas buvo R. Šerveniko vadovaujamo Lietuvos muzikos ir teatro akademijos simfoninio orkestro pasirodymas 2002 m. Berlyne vykusiame jaunimo orkestrų festivalyje Young Euro Classic.

2008 m. vasarį R. Šervenikas buvo paskirtas Lietuvos nacionalinio operos ir baleto teatro muzikos vadovu. Šiame teatre dirigentas yra parengęs A. Šenderovo baleto „Dezdemona“ (2005 m.), L. A. Minkuso baleto „Šešėliai” (2006 m.) ir M. Musorgskio operos „Borisas Godunovas” (2008 m.) premjeras, diriguoja P. Čaikovskio baletą „Gulbių ežeras”.  

R. Šervenikas gerai žinomas kaip drąsus naujosios muzikos interpretuotojas, nuolat dalyvaujantis visuose Lietuvoje rengiamuose šiuolaikinės muzikos festivaliuose, aktyviai propaguojantis šiuolaikinę lietuvių muziką užsienyje. Įrašytos penkios dabarties lietuvių kompozitorių kūrinių kompaktinės plokštelės liudija dirigento interpretacijų tikslumą ir puikią muzikinio stiliaus pajautą.

Diskografija

 Klaipėdos kamerinis orkestras. Tobula garsų harmonija / Klaipėda Chamber Orchestra. Perfect Harmony of Sounds (Klaipėdos koncertų salė, 2009)
 Arvydas Malcys. Impetus (Arvydas Malcys, 2008)
 Sun. Vytautas Barkauskas (Avie AV2163)
 Raminta Šerkšnytė Vortex (LMIPC CD 049, Lithuanian Music Information and Publishing Centre, 2007)
 Marius Baranauskas. Kalbėjimas. Talking (LMIPC CD 045, Lithuanian Music Information and Publishing Centre, 2007)
 Zoom in 6. New Music from Lithuania (Lithuanian Music Information and Publishing Centre, LMIPCCD 048, 2007)
 Zoom in 7. New Music from Lithuania (Lithuanian Music Information and Publishing Center, LMIPCCD 054)
 Jurgis Karnavičius (LMIPC CD 046, 2007)
 New Music from Lithuania. Zoom in 5 (LMIPCCD 043, 2007)
 Zoom in new music from Lithuania, LMIPCCD 011–012. 2002
 Lithuanian New Music Series (LCUCD001)
 Vytautas Barkauskas. Gidon Kremer, Yuri Bashmet (Vilniaus plokštelių studija, Lietuvos muzikos informacijos ir leidybos centras, VSCD-101, 2001)
 Lithuanian Classical Collection 2006
 Stasys Vainiūnas kameriniai ir simfoniniai kūriniai (BVCD-010, 2006)
 Anatolijus Šenderovas Concerto in Do (Dreyer-Gaido, CD 21014)
 Vilnius Festival Highlights 1997–2005 (National Philharmonic Society of Lithuania, LNF 009, 2006
 Didysis muzikų paradas 2000 (Garso įrašų studija Bonifa. LMSMBCD-010)
 Nymphaeum, Nomeda Valančiūtė (Lietuvos muzikos informacijos ir leidybos centras, LMIPC CD 033, 2006)
 Zoom in 4. New Music from Lithuania (Lithuanian Music Information and Publishing Centre, LMIPCCD 032, 2005)
 Jurgis Juozapaitis, Tower Counterpoints (LMIPC CD 031, 2005)
 Centones Meae Urbi – Onutė Narbutaitė (Vilniaus plokštelių studija 2000, VSCD – 063)
 Zoom in 2. New Music from Lithuania (Lithuanian Music Information and Publishing Centre, LMIPCCD 019–020, 2003)
 Arvydas Malcys. Vietos dvasia / Spirit of a Place (VSCD – 074; 2000)
 Mozart. Piano Concerto No.24 (SABAM DDD 72012; 2001)
 Vytautas Barkauskas, Jeux (Avie, AV 2073, 2005.)
 Mozart. Piano Concerto (SABAM DDD72002, 2000)
 Onutė Narbutaitė. Symphony No.2 (Finlandia Records 0927-49597-2, 2003)
 Anatolijus Šenderovas. Shma Israel / O Izraeli, klausyk (World premiere 11 09 1997; Live recorded at the Lithuanian National Opera and Ballet Theatre)
 Bronius Kutavičius. Last Pagan Rites (Ondine; ODE 972-2)
 Tiltas / The Bridge. (Bonifa 0187; 2003)
 Vidmantas Bartulis. Requiem (LMIPC CD 006)
 Algirdas Martinaitis. Pieta (Bonifa 0180)

Atsiliepimai spaudoje
„...Dirigento Roberto Šerveniko gestas intensyvus ir apgalvotas. Jo interpretacija sukūrė išradingos ir lakios vaizduotės nušviestą viziją, kurioje garsų derinių architektūra atskleidė tobulos ir drauge gyvos formos prasmingumą...“ 

„..Didžiausią pagiriamąjį žodį reikėtų išsakyti dirigentui Robertui Šervenikui, atlikusiam milžinišką darbą studijuojant vizionieriškas partitūras, jas suvedant į daugialypius faktūrinius statinius...“ 

"Roberto Šerveniko diriguojamas puikus orkestras sužavėjo precizišku grojimu. Jo atliekamas Saint-Saënsas skambėjo kaip aistringas klasikas, prancūziško skaidrumo meistras." ""

Šaltiniai
Lietuvos muzikos atlikėjų svetainė www.musicperformers.lt  
Lietuvos nacionalinės filharmonijos svetainė www.filharmonija.lt
Lietuvos nacionalinio operos ir baleto teatro svetainė www.opera.lt 
Eglės Grigaliūnaitės straipsnis „Robertas Šervenikas: vyriausiasis naujo lietuviško simfoninio repertuaro dirigentas“, skelbtas „Lietuvos muzikos link“ Nr. 10 
Margaritos Dvarionaitės publikacija "Vaizduotės ir technikos puota" savaitraštyje "7 meno dienos",2002 03 29

Išnašos

Šervenikas, Robertas

Nacionalinės M.K. Čiurlionio menų mokyklos auklėtiniai